Og vinderen? Den populære fodboldspiller fra det danske herrelandshold Joakim Mæhle. Han har længe været kendt i Nordjylland, men efter sin entre på landsholdet, er den gæve nordjyde blevet landskendt. Og nu modtager han så nordjysk hæder i form af dette års Guld Harald. - Jeg vil gerne sige tusind tusind tak for alle jer, som er mødt op og tak for prisen. Det er noget, som jeg vil tage med mig hele vejen igennem min fodboldkarriere, siger Joakim Mæhle efter at have fået overrakt prisen. Prisen er opkaldt efter den legendariske frederikshavnske fodboldspiller Harald Nielsen. Hans enke, Rudi Nielsen, stod klar til at overrække prisen. -	Det er jo stort, det er en stor glæde, at kunne give sådan en pris. Og jeg er sikker på at han sætter pris på det også. Og hun er ikke i tvivl om, at hendes mand havde været stolt over valget af modtageren. - Jeg er sikker på, at han følger med deroppe og synes, at det er det helt rigtige. Han fortjener det virkelig Joakim (Mæhle red.). Jeg tror stadig, at vi kan vente meget fra ham. Han har store drømme, ligesom Harald (Nielsen red.) havde, og han skal nok nå det hele, det er jeg sikker på. Inden overrækkelsen holdte Rudi Nielsen en tale for Joakim Mæhle. Og her var der da lidt tanker tilbage til dengang hun og Harald Nielsen selv boede i Italien. - Hun holdt en fantastisk tale. Nu har jeg gået rundt blandt tidligere holdkammerater og venner. Der er fortalt en masse gode historier, så der er ingen tvivl om, at han var vellidt og et venligt menneske. Så jeg er utrolig stolt over at modtage den her pris i Haralds ånd, siger Joakim Mæhle. En fælles historie Vinderen kåres af  Spar Nord Fonden, Familien Nielsen og Arena Nord, som mandag er vært for årets uddeling af fodboldprisen. Tidligere vindere tæller blandt andet Fortuna Hjørring, Søren Frederiksen, Peter Møller og David Nielsen. Nu blev det så 26-årige Joakim Mæhles tur til at få overrakt prisen. - Nogle gange er det lidt overvældende, men jeg sætter stor pris på, at I følger med, siger han. Med æren følger en statuette af Harald Nielsen til en værdi af 25.000 kroner og en pengesum på 25.000 kroner. Harald Nielsen, som selv spillede i det italienske i sin karriere. Joakim Mæhle spiller lige nu i den italienske klub Atalanta. - Det er selvfølgelig lidt sjovt, at han spillede og gjorde sine folder i Italien, og at jeg også gør det til daglig. Men jeg er bare utrolig stolt og beæret over at modtage den her pris fra Harald og hans familie. Autografer i lange baner På trods af regn var mange mødt op for at hædre den nordjyske stjerne. Efter prisoverrækkelsen tog han sig da også god tid til at skrive autografer til de mange fremmødte. Folk, som måtte væbne sig med tålmodighed i den forholdsvist lange kø udenfor Arena Nord, hvor hædringen foregik. - Det er jo dejligt at se så godt et fremmøde, selv om vejret ikke har været helt med sig. Så det er fantastisk, at så mange er mødt op for at få en autograf og et billede, siger Joakim Mæhle.

Opsummering:
Mandag aften er fodboldprisen Årets Guld Harald blevet uddelt for femte gang i Frederikshavn.